Veldry: Leer die fyner kunsies(Foto: Driving Dynamics) Naweke word daar om braaivleisvure gesels oor hoe verskeie pelle met hul tweewielaangedrewe bakkies bo-oor Kilimandjaro kan ry, want hulle bakkies het ŉ ewenaarslot. Wel, kom ek sê so vir julle, party voertuie maak dit maklik en met party ander moet ŉ mens ŉ bietjie dink…. As jy nietemin graag wil leer hoe om in die veld te kerjakker met die voertuig wat jy besit, lees voort. Maroela Media was onlangs genooi om saam met Grant McCleery van Driving Dynamics by Gerotek buite Pretoria ŉ bietjie in die veld te gaan speel. Grant het ŉ reuse-geskiedenis in die motorbedryf. Onthou jy die vinnige Opel Kadett van die laat 1980’s en die vroeë 90’s op ons renbane? Einste. Grant was die bestuurder van die Opel Kadett in die Continental-televisieadvertensie waar die motor op die dak van ŉ gebou jaag. Ek onthou daai advertensie nou nog, amper 30 jaar later. Driving Dynamics en Isuzu stap al ŉ lang pad saam. Grant was betrokke by die reusagtige Operasie Rachel in Mosambiek waarin Isuzu gehelp het om derduisende tonne AK47’s te verwyder en te vernietig. In dié tyd het Grant en Isuzu baie geleer waartoe dié voertuie in staat is en hoe om die Isuzu-bakkies te verbeter. Isuzu is een van die min vervaardigers wat spesifiek vir die Suid-Afrikaanse mark hulle bakkies aanpas en taaier maak. Die Driving Dynamics 4×4-kursus word by Gerotek aangebied. Outomatiese Isuzu-bakkies word gebruik vir die kursus. Daar is verskeie een of twee dag kursusse beskikbaar. Die kursus behels ŉ goeie verskeidenheid teorie asook die praktiese aspekte van veldry. Grant bespreek ook verskeie vorms van tegnologie, hoe dit werk en wat die regte en verkeerde manier is om dié tegnologie te gebruik in verskillende hindernisse. Op die mediadag is ons van Gerotek na Hennops 4×4 waar ons ŉ paar hindernisse aangedurf het. Wat ek geniet het van Driving Dynamics se metodes is die uitklim, gesels, kyk hoe hulle dit demonstreer en dan elkeen self die hindernis deur werk. Indien jy jou 4×4 beter wil benut en leer hoe om verskillende hindernisse op die regte manier te benader sonder om jou voertuig te beskadig, kyk gerus na die kursus. Jy sal nie spyt wees nie. Besoek Driving Dynamics vir datums en om te bespreek.